Пазнавальная гульня « Мая Беларусь»  
 4 «Б» клас

Задачы: пашыраць веды дзяцей пра гістарычную спадчыну беларускага народа;  
выхоўваць патрыятызм, пачуццё гонару і паважлівыя адносіны да Радзімы; развіваць пазнавальны інтарэс і любоў да чытання ў малодшых школьнікаў;

Абсталяванне: карткі з заданнямі; эмблемы каманд; геаграфічная карта Рэспублікі Беларусь; слоўнікі прыказак, прымавак і фразеалагізмаў.

Ход гульні

- Сёння мы праверым, як вы валодаеце беларускай мовай, ці ведаеце гісторыю сваёй Бацькаўшчыны. У нашай гульні будуць прымаць удзел тры каманды “Крывічы”, “Дрыгавічы” і “Радзімічы”. Так называліся ўсходнеславянскія плямёны, якія рассяліліся на тэрыторыі сучаснай Беларусі ў далёкія часы (на геаграфічнай карце Беларусі паказваю межы рассялення плямёнаў). Давайце зараз паслухаем дэвізы каманд.   
Удзельнікі каманды “Крывічы” чытаюць разам урывак з верша В. Жуковіча “Беларус”:   
Белы ручнік мой, белы абрус, сам я няцёмны душою. Хто ў белым свеце я?   
Я беларус, будзьце знаёмы са мною.  
 Удзельнікі каманды “Дрыгавічы” чытаюць разам урывак з верша П. Глебкі “Беларусь”:  
 О Беларусь, мая калыска, Жыццё маё, прытулак мой!   
З гарачаю любоўю нізка   
Схіляюся перад табой.   
Удзельнікі каманды “Радзімічы” чытаюць разам урывак з верша П. Броўкі “Дарагая Беларусь”:  
 Наша радасць, наша сіла, Дзе для ўдзякі слоў збяру?   
Як ты сэрцу майму міла, Дарагая Беларусь.  
- Якія цудоўныя ў вас дэвізы. Я жадаю кожнай камандзе перамогі ў нашай гульні. А вось і першае конкурснае заданне, за кожны правільны адказ вы можаце атрымаць адзін бал.

Конкурс “Край мой там, дзе Нёман льецца”

Капітаны каманд атрымліваюць карткі з заданнем. Вучні павінны па кароткім апісанні вызначыць, пра якое племя ідзе гаворка.   
Гэтае племя пасялілася на берагах ракі Сож і яго прытоках, у міжрэччы Дняпра і Дзясны. Пазней на гэтых землях узніклі гарады Гомель, Крычаў, Рагачоў. Правадыра племя звалі Радзім. (Радзімічы)  
Гэтае племя пасялілася на рацэ Днепр, у вярхоўі Нёмана і па правабярэжжы Прыпяці. На гэтых землях было шмат дрыгвяных балот, магчыма, адсюль і паходзіць назва племя. (Дрыгавічы)  
 Гэтае племя пасялілася на землях ад Нёмана да Заходняй Дзвіны і Дняпра. Назва племя паходзіць ад імя іх правадыра Крыва ці ад слова “крэўНЫЯ” блізкія па крыві. (Крывічы)   
- Вы добра справіліся з першым заданнем, малайцы. А цяпер праверым, ці ведаеце вы, калі ўзніклі старажытныя беларускія гарады.

Конкурс “Тут дзяды мае жылі”

Капітаны каманд атрымліваюць карткі з заданнем. Вучні павінны спалучыць стрэлкамі назвы гарадоў ( Полацк, Брэст, Тураў) з датамі, пад якімі яны ўпершыню ўзгадваюцца ў летапісах. За кожны правільны адказ камандзе налічваецца адзін бал. (Пры выкананні гэтага задання можна дазволіць вучням карыстацца даведачнай літаратурай .) Заданне для каманды “Крывічы”:

Мінск 1267  
Полацк 1252   
Магілёў 1156   
Мсціслаў 1067  
Навагрудак 862

Заданне для каманды “Дрыгавічы”:

Брэст 1223  
Гомель 1067   
Нясвіж 1127   
Орша 1019   
Заслаўе 1430

Заданне для каманды “Радзімічы”:

Гродна 1136   
Віцебск 1323   
Крычаў 980   
Мір 1127   
Тураў 974

- Вельмі цікава, як вы справіліся з гэтым складаным заданнем. Але нас чакае яшчэ некалькі цікавых заданняў, якія дапамогуць вызначыць абсалютнага пераможцу нашай гульні, сапраўднага знаўцу гісторыі роднага краю.

Конкурс “Ёсць такая зямля”

Вось на гэтай зямлі шчасце выпала мне   
Жыць, за плугам хадзіць і збіраць   
Непаўторныя казкі і песні яе,  
 Каб, сябры, усе іх вам перадаць. М. Танк   
Заданне для кожнай каманды запісана на картках.. Выкананаўшы яго, прадстаўнікі каманд па чарзе выразна чытаюць вершы ўголас.

Заданне для каманды "“Крывічы”: устаўце ва ўрывак з верша Веры Вярбы “Мой край” прапушчаныя СЛОВЫ.   
 Ад ветру гнуцца вербалозы,  
 Бяжыць дарога напрасткі.   
 Мой край бялюткія ... ( бярозы)   
Абапал сіняе ... (ракі).  
 Мой край лугі і пералескі, Крыніцы звон і шум ЛЯСНЫ,   
 Мой край блакітныя ... (пралескі)  
 На сцежках ранняе ... (вясны).

Заданне для каманды “Дрыгавічы”: устаўце ў верш Юрася Свіркі “Твая Беларусь” прапушчаныя словы.

Мяжуе з Польшчай, Украінай, Расіяй, Латвіяй, ... (Літвой).  
Твой родны край, твая ... (Айчына)   
Жыццё тваё і гонар твой. І ты яе запомні імя,  
Як неба, сонца і зару. Твая зямля, твая ... (Радзіма)  
Названа светла ... (Беларусь).

Заданне для каманды “Радзімічы”: устаўце ва ўрывак з верша Уладзіміра Карызны “Беларусь мая сінявокая” прапушчаныя словы.   
Неба чыстае і глыбокае І бярозавы ціхі ... (гай)  
Беларусь мая ... (сінявокая),  
Беларусь мая, родны край.   
Славай слаўная ты быліннаю,   
 Залатою сваёй красой,  
 Майскай песняю ... (салаўінаю)   
І вясёлкамі над ... (ракой).   
 - Як прыгожа і выразна вы прачыталі вершы пра нашу Бацькаўшчыну! Якія вы малайцы! А зараз мы праверым, наколькі добра вы валодаеце роднай мовай.

Конкурс “Мова беларуская мая”

Капітаны каманд атрымоўваюць канверты з аднолькавымі заданнямі. Вучні павінны рашыць крыжаванкі, а таксама падабраць да прымавак і прыказак адпаведнікі. За кожнае перакладзенае слова Іі знойдзены фразеалагізм камандзе налічваецца адзін бал.  
 Заданне 1: падбярыце да беларускіх прыказак і прымавак адпаведныя ім рускія.   
Трэба нахіліцца, каб з ручая напіцца. (Под лежачий камень вода не течет.)   
Баючыся ваўкоў, застанешся без грыбоў. (Волков бояться в лес не ходить.)   
Мядзведзь карове не брат. (Гусь свинье не товариц.)   
Перш папрацуй, а тады і патанцуй. (Делу время, потехе час. )   
Разам дзвюх сарок за хвост не ўтрымаеш. (За двумя зайцами погонишься, ни одного не поймаешь.) Лепш верабей у руцэ, як голуб на страсе. (Лучше синица в руках, чем журавль в небе.)

Заданне 2: падбярыце да рускіх прыказак і прымавак адпаведныя ім беларускія.   
На чужой каравай рот не разевай. (Не руш чужых груш.)   
Первый блин комом. (Першы блін сабаку.)  
 Поспешиць, людей насмешиіь. (Спех людзям смех.)   
 Семь раз отмерь, один отрежь. (Дзесяць разоў мер і то не вер. )   
 Слово не воробей, выпустил не поймаець. (Слова як птушка: выпусціў не вернеш.)   
Тише едецьдальше будець. (Памалу едучы, далей заедзеш.

- Сябры, набліжаецца да свайго завяршэння наша гульня, застаўся толькі адзін конкурс. Ён прадэманструе, ці не забылі вы імёнаў нашых славутых землякоў, ці ўзгадаеце, як жылі і чым займаліся нашы продкі.

Конкурс “Чалавек і Радзіма”

Зачытваю пытанні. На яго абмеркаванне вучням даецца паўхвіліны, пасля чаго капітаны каманд па чарзе агучваюць адказы.

1. Як звалі майстра, які па заказе Ефрасінні Полацкай зрабіў кіпарысавы крыж, аздоблены золатам і каштоўнымі камянямі? (Лазар Богша)  
 2. Якія гарады ў старажытнасці былі галоўнымі цэнтрамі перапісвання кніг на Беларусі? (Полацк, Тураў)   
3. «Як называлі Кірылу Тураўскага яго сучаснікі? (Златавуст)  
4. Каго лічаць пачынальнікам кнігадрукавання сярод усходніх славян? (Францыска Скарыну)  
5. Як на беларускую мову перакладаецца назва вёскі Грунвальд? (Зялёны лес)   
 6. Як звалі беларускага манаха, які быў настаўнікам будучага расійскага цара Пятра І? (Сімяон Полацкі)   
7. Пра якога полацкага князя людзі казалі, што ён можа перавярнуцца воўкам, турам, сокалам? (Усяслава Чарадзея)   
8. Ад наймення якой ракі паходзіць назва горада Полацка? (Палата)  
9. Як звалі сына княгіні Гарыславы І князя Уладзіміра? (Ізяслаў)   
10. Як звалі складальніка Статута Вялікага княства Літоўскага? (Леў Сапега)   
11. Як называюцца валуны, на якіх у 12 стагоддзі полацкі князь Барыс загадаў высечы крыжы і выбіць надпісы: “Госпадзі, памажы рабу свайму Барысу”? (Барысавы камяні)   
12. Якое імя насіла Ефрасіння Полацкая да таго, як стала манашкай? (Прадслава)   
13. Што такое батлейка? (Народны лялечны тэатр)   
14. Які горад быў першай сталіцай Вялікага княства Літоўскага? (Навагрудак)   
15. Як называўся збор законаў Вялікага княства Літоўскага? (Статут Вялікага княства Літоўскага)   
16. Як называецца найстаражытнейшы летапіс усходніх славян? (“Аповесць мінулых гадоў”)   
17. Па якіх рэках на тэрыторыі Беларусі праходзіў вялікі гандлёвы шлях “з варагаў у грэкі”? (Днепр, Заходняя Дзвіна)   
18. Назавіце абласныя цэнтры Беларусі.  
19. Назавіце краіны- суседкі Беларусі.  
20 .З якой краінай Беларусь мае самую працяглую мяжу?.  
  
Вось і скончылася наша гульня. Я спадзяюся, што яна вам спадабалася.